**28.08.2022.**

**E-pasta nosaukums**

Par vakcīnu pret gripu pasūtījumu 2022./2023. gada sezonai

**E-pasta teksts**

Slimību profilakses un kontroles centrs (turpmāk – Centrs) informē par vakcināciju pret sezonālo gripu 2022.-2023. gada sezonā. Saskaņā Ministru kabineta 2000. gada 26. septembra noteikumu Nr. 330 “Vakcinācijas noteikumi” (turpmāk - Noteikumi) 44.1 punktu ar vakcīnu pret gripu ir vakcinējami:

1. bērni vecumā no 6 līdz 23 mēnešiem (ieskaitot);

2. bērni vecumā no 24 mēnešiem līdz 17 gadiem (ieskaitot), kuri pieder pie šādām veselības riska grupām:

2.1. bērni ar hroniskām plaušu slimībām;

2.2. bērni ar hroniskām kardiovaskulārām slimībām neatkarīgi no to cēloņa;

2.3. bērni ar hroniskām vielmaiņas slimībām;

2.4. bērni ar hroniskām nieru slimībām;

2.5. bērni ar imūndeficītu;

2.6. bērni, kuri saņem imūnsupresīvu terapiju;

2.7. bērni, kuri ilgstoši saņem terapiju ar ac. acetylsalicylicum;

3. grūtnieces;

4. ārstniecības personas un ārstniecības atbalsta personas, kuras, pildot darba pienākumus, ir tuvā kontaktā ar pacientiem;

5. ilgstošas sociālās aprūpes centru darbinieki, kuri, pildot darba pienākumus, ir tuvā kontaktā ar klientiem;

6. ilgstošas sociālās aprūpes centru klienti;

7. personas vecumā no 65 gadiem;

8. personas, kuras pieder pie šādām veselības riska grupām:

8.1. personas ar hroniskām plaušu slimībām;

8.2. personas ar hroniskām kardiovaskulārām slimībām neatkarīgi no to cēloņa;

8.3. personas ar hroniskām vielmaiņas slimībām;

8.4. personas ar hroniskām nieru slimībām;

8.5. personas ar imūndeficītu;

8.6. personas, kuras saņem imūnsupresīvu terapiju;

8.7. personas ar psihiskām slimībām

Informējām, ka saskaņā ar Noteikumu 44.21. un 44.22. punktiem, ja ir attiecīgs Centra lēmums, minētas vakcinējamas grupas var tikt paplašinātas:

1. Ar 1. novembri

a. bērni no 24 mēnešu līdz 17 gadiem (ieskaitot)

b. personas vecumā virs 50 gadiem

2. Ar 1. decembri – ikviens iedzīvotājs

Atbilstoši Noteikumu 2. punktam vakcināciju organizē un īsteno vakcinācijas iestādes. Vakcinācijas iestādes ir ārstniecības iestādes, kas atbilst normatīvajos aktos noteiktajām obligātajām prasībām ārstniecības iestādēm un to struktūrvienībām un pamatprasībām par higiēnisko un pretepidēmisko režīmu ārstniecības iestādē. Pirms vakcīnas pasūtīšanas jāpārliecinās par iespēju nodrošināt vakcināciju telpā, kas atbilst noteikumu 17. punkta prasībām, un jāievēro ražotāja noteiktie vakcīnas uzglabāšanas noteikumi. Vakcīna pret gripu jāuzglabā ledusskapī temperatūrā +2C - +8C. Vakcīnu nedrīkst sasaldēt, un šļirce ar vakcīnu jāuzglabā iepakojumā, lai to pasargātu no gaismas.

Vakcinācijas iestādēm laikus ir jāplāno un jāpasūta nepieciešamais vakcīnas daudzums. Centrs aicina vakcinācijas iestādes izvērtēt visai sezonai nepieciešamo vakcīnas pret gripu apjomu, tai skaitā Jūsu iestādes darbinieku vakcinācijai, un vakcinācijas procesu plānot tā, lai kalendāra gada septembrī un oktobrī (līdz gripas sezonas sākumam) tiktu pasūtīts lielākais plānotais vakcīnas pret gripu apjoms atbilstoši aukstuma iekārtas ietilpībai.

Vakcīnu pasūtījumus noformē, izmantojot noteikumu 3. pielikuma veidlapu „Iedzīvotāju imunizācijas pārskata un vakcīnu pasūtījuma veidlapa” (turpmāk – veidlapa). Vakcīnas pret gripu pasūtīšanai aizpilda veidlapas 12.B. tabulu, norādot nepieciešamo vakcīnas devu skaitu. Lai vakcīna pret gripu būtu pieejama vakcinācijas iestādēs noteikumos noteiktajā laikā (1. oktobrī), veidlapa ar vakcīnu pret gripu pasūtījumiem jāiesniedz līdz 2022. gada 5. septembrim. Jūsu ērtībai aizpildīšanai piemērota veidlapa pieejama Centra tīmekļa vietnes ([www.spkc.gov.lv](http://www.spkc.gov.lv) ) sadaļā “Profesionāļiem → Infekcijas slimību informācija profesionāļiem → Vakcinācija”.

Pamatojot iemeslu, būs iespējams noformēt un saņemt vakcīnu ārpus kārtējā pasūtījuma. Ja nepieciešama papildu vakcīna, vakcinācijas iestāde sagatavo un iesniedz Centra attiecīgās reģionālās nodaļas epidemiologam rakstisku pieprasījumu. Veidlapa ārpuskārtas vakcīnu pieprasījuma noformēšanai ir pieejama Centra tīmekļa vietnes sadaļā “Profesionāļiem → Infekcijas slimību informācija profesionāļiem → Vakcinācija”. Piegādātājs apņemas piegādāt vakcīnu piecu darbdienu laikā no Centrs elektroniskā pasūtījuma saņemšanas brīža.

Vēršam Jūsu uzmanību, ka katrs vakcinācijas fakts sākot ar šo vakcinācijas sezonu ir jādokumentē Vienotājā veselības nozares elektroniskajā informācijas sistēmā (turpmāk - E-veselība). Informācija par vakcinācijas fakta atbilstošu dokumentēšanu E-veselībā ir izstrādājis Nacionālais veselības dienests un tas ir pieejams vēstules pielikumā.

Vakcinācijai pret gripu ir jāizmanto 2022./2023. gada sezonai paredzētā vakcīna. Ja vakcinācijas iestādēs ir iepriekšējās sezonas vakcīnu atlikumi, tie ir jānoraksta pirms jaunās sezonas pirmā pasūtījuma veikšanas, atbilstoši Noteikumu 8. pielikumam “Pārskats par vakcīnu norakstīšanu/atdošanu atpakaļ”. Veidlapa pieejama Centra tīmekļa vietnes sadaļā “Profesionāļiem → Infekcijas slimību informācija profesionāļiem → Vakcinācija”.

Vakcinācija 2022.-2023. gada sezonā tiks nodrošināta ar valsts iepirkumā iegādātām vakcīnām: ar ražotāja “ABBOT BIOLOGICALS B.V./Mylan IRE Healthcare Ltd.” (Nīderlande) vakcīnu Influvac Tetra. Vakcīnu piegādes vakcinācijas iestādēm nodrošinās SIA “Recipe Plus”.

Aicinām zāļu aprakstā un lietošanas instrukcijā pievērst uzmanību norādei, ka bērniem līdz 9 gadu vecumam, kuri iepriekš nav vakcinēti, nepieciešams saņemt otru 0,5 ml vakcīnas devu ar vismaz četru nedēļu intervālu.

Ieteicams vakcināciju pret gripu veikt kopā vakcināciju pret Covid-19 infekciju, ja tas ir iespējams

